《送陈孔晨》
宋代·陈著

思昔南墅翁，用不尽书力。留以裕厥子，著鞭饱谙历。

鄞庠多材地，纠录迂分职。休休自无犯，耿耿不事激。

时雨化后生，春风久宿德。妙墨云烟飞，清吟雪霜逼。

万口何异辞，三年如一日。芙蓉桂花天，扁舟戒行色。

帐饮集寮寀，袖诗空士籍。相送相致祝，此去万里翼。

非入蓬莱观，则上梧桐掖。我素与子契，而况同宗出。

区区爱莫助，珍重而翁积。岂不欲临饯，耄笑筋力啬。

数语教儿洵，持候州西驿。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。